  Майя Бывальцева 22 иськемлэсь трос улосвыл но интыысь сюресъёсты лэсьтозы но выльдозы Удмуртиын 2016-тӥ арын. Сюрес возёсъя федерал агентство но элькун кивалтэт куспын юнматоно тупанкылъя солы 335 миллион манетлэсь трос кутэмын луоз. 16-тӥ куартолэзе улосвыл кивалтэт ужкагазлэсь ӵектоссэ умоен лыдъяз. Чакланъёсъя, федерал коньдэтысь Удмуртие 220 миллион 34 сюрс манет вуоз. Элькун 115 миллион 558 сюрс манет висъялоз. Коньдон мыноз гуртъёсысь мерлыко юртъёс дорозь, озьы ик гурт возёсын сиён-поттон но лэсьтон объектъёс дорозь сюресъёсты лэсьтыны но выльдыны. «Милям туж трос ӵектосъёсмы, 50 миллиард манет тыр. Ваньмыз со Москваын эскериське. Та коньдон — нырысетӥез транш», — вераз иворъёсъя «Удмуртия» агентстволы элькунысь транспортъя но сюрес возёсъя министр Виктор Вахромеев. Тупанкылэз юнматон ужпумез Москваын рос-прос эскерозы 19-тӥ куартолэзе. Отчы оглом 22 иськем 408 метр сюресъёс пыризы:  — Дэбес ёросын Такагурт — Ӟиллё сюресэз лэсьтон (2,46 иськем);  — Дэбес ёросын Котегурт — Косолюк сюресэз тупатъян (3,64 иськем);  — Каракулино ёросын (Каракулино — Красный Бор) — Дубровка выселок сюресэз выльдон (1,255 иськем);  — Кез ёросын (Кез — Кулига — Карсовай) — Ю-Тольён сюресэз выльдон (2,471 иськем);  — Кияса ёросын Кияса — Лутоха сюресэз выльдон (5,142 иськем);  — Можга ёросын Уча — Мальчик сюресэз выльдон (7,44 иськем). Тегъёс: Авто Ижкар Кез Киясово Дэбес Москва Каракулино Удмуртия гуртсюресъёс ВикторВахромеев транспортъяносюресвозёсъяминистерство лэсьтськон  